大兒長孺赴零陵簿示以雜言
作者：楊萬里
朝代：宋

paragraphs: 好官易得忙不得，好人難做須著力。
汝要作好官，令公書考不可鑽。
借令巧鑽得，遺臭千載心爲寒。
汝要作好人，東家也是橫目民。
選官無選處，却與天地長青春。
老夫今年六十四，大兒壯歲初筮仕。
先人門戶冷如冰，豈不願汝取高位。
高位莫愛渠，愛了高位失丈夫。
老夫老則老，官職不要討。
白頭官裏捉出來，生愁無面見草萊。
老夫不足學，聖賢有前作。
譬如著棋著到國手時，國手頭上猶更儘有著。